CELEX: 32018R0222
Language: da
Date: 2018-02-15 00:00:00
Title: Kommissionens forordning (EU) 2018/222 af 15. februar 2018 om ændring af bilag VII til Europa-Parlamentets og Rådets forordning (EF) nr. 882/2004 for så vidt angår EU-referencelaboratoriet for kontrol af viral og bakteriologisk kontaminering af toskallede bløddyr (EØS-relevant tekst. )

16.2.2018   
            
            
               DA
            
            
               Den Europæiske Unions Tidende
            
            
               L 43/8
            
         KOMMISSIONENS FORORDNING (EU) 2018/222
   af 15. februar 2018
   om ændring af bilag VII til Europa-Parlamentets og Rådets forordning (EF) nr. 882/2004 for så vidt angår EU-referencelaboratoriet for kontrol af viral og bakteriologisk kontaminering af toskallede bløddyr
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EF) nr. 882/2004 af 29. april 2004 om offentlig kontrol med henblik på verifikation af, at foderstof- og fødevarelovgivningen samt dyresundheds- og dyrevelfærdsbestemmelserne overholdes (1), særlig artikel 32, stk. 5 og 6, og
   ud fra følgende betragtninger:
   
               (1)
            
            
               I forordning (EF) nr. 882/2004 fastsættes de generelle opgaver for og krav til EU-referencelaboratorierne (i det følgende benævnt »EU-referencelaboratorier«) for foderstoffer og fødevarer samt dyresundhed. De udpegede EU-referencelaboratorier er opført i bilag VII til nævnte forordning, herunder EU-laboratoriet for kontrol af viral og bakteriologisk kontaminering af toskallede bløddyr.
            
         
               (2)
            
            
               Som følge af meddelelsen fra Det Forenede Kongerige i henhold til artikel 50 i traktaten om Den Europæiske Union ophører udpegelsen af EU-referencelaboratoriet for kontrol af viral og bakteriologisk kontaminering af toskallede bløddyr, beliggende i Det Forenede Kongerige, den 31. december 2018.
            
         
               (3)
            
            
               Da Salmonella, Escherichia coli og virus udgør de største fødevarebårne risici for toskallede bløddyr bør EU-referencelaboratorierne til analyse og undersøgelse af zoonoser (salmonella), EU-referencelaboratoriet for Escherichia coli, herunder verotoksinproducerende E. coli (VTEC), og EU-referencelaboratoriet for fødevarebårne virus udføre de analytiske undersøgelser af salmonella, E. coli og virus, der hidtil er blevet foretaget af EU-referencelaboratoriet for kontrol af viral og bakteriologisk kontaminering af toskallede bløddyr. EU-referencelaboratoriet til kontrol med marine biotoksiner bør overtage aktiviteter vedrørende klassificering og kontrol af produktionsområder for toskallede bløddyr. Det er således ikke længere nødvendigt at have et EU-referencelaboratorium for kontrol af viral og bakteriologisk kontaminering af toskallede bløddyr, og dette laboratorium bør derfor udgå af listen i bilag VII til forordning (EF) nr. 882/2004.
            
         
               (4)
            
            
               Forordning (EF) nr. 882/2004 bør derfor ændres.
            
         
               (5)
            
            
               For at undgå at de aktiviteter, der på nuværende tidspunkt udføres af EU-referencelaboratoriet for kontrol af viral og bakteriologisk kontaminering af toskallede bløddyr, forstyrres, er det hensigtsmæssigt, at foranstaltningerne i denne forordning anvendes fra 1. januar 2019.
            
         
               (6)
            
            
               Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —
            
         VEDTAGET DENNE FORORDNING:
   Artikel 1
   Del I, punkt 4, i bilag VII til forordning (EF) nr. 882/2004 udgår.
   Artikel 2
   EU-referencelaboratorierne til analyse og undersøgelse af zoonoser (salmonella), EU-referencelaboratoriet for Escherichia coli, herunder verotoksinproducerende E. coli (VTEC) og EU-referencelaboratoriet for fødevarebårne virus overtager de aktiviteter, som hidtil har været udført af EU-referencelaboratoriet for kontrol af viral og bakteriologisk kontaminering af toskallede bløddyr for så vidt angår de analytiske undersøgelser af salmonella, E. coli og virus.
   EU-referencelaboratoriet til kontrol med marine biotoksiner overtager aktiviteter vedrørende klassificering og kontrol af produktionsområder for toskallede bløddyr.
   Artikel 3
   Denne forordning træder i kraft på tyvendedagen efter offentliggørelsen i Den Europæiske Unions Tidende.
   Den anvendes fra den 1. januar 2019.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 15. februar 2018.
      
         
            På Kommissionens vegne
         
         Jean-Claude JUNCKER
         
            Formand
         
      
   
   
      (1)  EUT L 165 af 30.4.2004, s. 1.